ועדת הכספים, כנסת 23, פרוטוקול מספר 125, 2020-08-26 10:49

יצחק פינדרוס: עד שוועדת הכנסת תתכנס לדון בנושא חדש, אנחנו מקיימים את הדיון בהצעת חוק לתיקון פקודת מס הכנסה (הטבות מס ליישובים), התש"ף-2020.

יצחק פינדרוס: אנחנו לא יכולים לקיים דיון.

שגית אפיק: הוא לא יכול לקיים דיון.

מיכל שיר סגמן: לצורך הדיון יש נציגות של רשות המסים ומשרד המשפטים.

יצחק פינדרוס: כן.

יצחק פינדרוס: נוכחים כאן גם נציג רשות המסים ונציגת משרד המשפטים.

מיכל שיר סגמן: את מייצגת את משרד המשפטים לגבי עכו?

לירון נעים: כן.

יצחק פינדרוס: מיכל, תציגי את ההצעה.

מיכל שיר סגמן: אדוני היושב ראש, בדיוק כפי שאנחנו מדברים כאן כבר תקופה מאוד מאוד ארוכה על תיקון עוול של הטבות המס לעיר עכו, הקרבה לעיר נהריה שנהנית היום מ-12 אחוזי מס, דבר שגרם לנטישה של העיר עכו ברגע שהטבות המס של עכו הופסקו כאשר כ-3,600 משפחות כבר נטשו את העיר עכו כאשר חדשות לא נכנסות אליה ברגע שיש עיר שנמצאת במרחק של חמש דקות נסיעה ואוכלוסייה חזקה יכולה לבחור היכן היא גרה.

מיכל שיר סגמן: אנחנו רואים מגמה מאוד מאוד ברורה או של נטישת עיר או של אי כניסה מלכתחילה לטובת העיר נהריה.

מיכל שיר סגמן: בוועדת הכספים נעשה העוול הזה ועל כן באנו לתקן אותו כעת.

מיכל שיר סגמן: הבנו שיש כמה הסתייגויות לגבי ההצעה הראשונה שהעלינו ולכן אחרי הרבה שיחות הגענו לאיזשהו מתווה.

מיכל שיר סגמן: אני אתן לשגית לפרט את השינויים שנעשו.

מיכל שיר סגמן: אני מבקשת מחברי הוועדה לאשר את הצעת החוק לקריאה ראשונה.

מיכל שיר סגמן: כל תושבי עכו צופים בנו, כל תושבי עכו יושבים ומחכים שנתקן את העוול הזה במהרה.

מיכל שיר סגמן: זה בנפשם.

שגית אפיק: התיקונים שעשינו בהצעה לא משנים את העיקרון עליו התבססה ההצעה במקור וזה עיקרון של הכנסת קריטריון חדש להצעת חוק הטבות במס, קריטריון שלא מבוסס בסופו של דבר על מדד חברתי כלכלי, ממד פריפריאלי או שיקול ביטחוני אלא הוא קריטריון שעדיין מגדיר ישוב עירוני מעורב כקריטריון חיצוני.

שגית אפיק: יחד עם זאת, הקריטריון הזה כן מייצר קשר גם למדד החברתי כלכלי וגם לנושא הוראת השעה שפקעה ושעכו הייתה זכאית לה והיא כבר לא זכאית לה.

שגית אפיק: הוראת שעה שהייתה של הטבה של שני אחוזים שפחתו מעכו.

שגית אפיק: לפי העיקרון הזה תהיה הגדרה של קריטריון חדש של ישוב עירוני מעורב שמורכב משתי אוכלוסיות כאשר אחת מהן היא האוכלוסייה היהודית ואוכלוסייה נוספת.

שגית אפיק: מי שהיה תושב במשך כל שנת המס בישוב עירוני מעורב יהיה זכאי לתוספת של חמישה אחוזים להכנסתו כהטבת מס ובלבד שסך כל ההטבה – כיוון שמדובר כאן בסוג של בונוס, כיוון הוא מעט חיצוני מיתר הקריטריונים – לא תעלה על 12 אחוזים בסופו של דבר.

שגית אפיק: זה קבוע כאן כהוראת שעה.

שגית אפיק: זו הוראת שעה, במקור הצענו לשנתיים וכאן זה מופיע בנוסח לזמן קצת יותר ארוך כיוון שצריך לספור שנים מלאות.

שגית אפיק: מופיע כאן עד 31 בדצמבר 2022.

שגית אפיק: שר האוצר, באישור הוועדה יהיה רשאי להאריך את התקופות אם הוא באמת שוכנע שיש שיקולים דמוגרפיים, חברתיים, כלכליים או שיקולים של עדיפות לאומית או שיקולים אחרים שקבעה הממשלה ביחס לישוב מעורב שמאפשרים את אותה הארכה.

שגית אפיק: בנוסף, נקבע כאן שבתקופת הוראת השעה הממשלה תבחן את הקריטריון הזה משתי סיבות.

שגית אפיק: הסיבה הראשונה היא שנדמה לי שקריטריון של ישוב מעורב הוא קריטריון שמבטא אג'נדה, מדיניות כלכלית, חברתית, פוליטית ולאומית של הממשלה ולכן על הממשלה יהיה לבחון במהלך השנתיים האלה של הוראת השעה את הקריטריון הזה, האם היא חושבת שזה קריטריון שאכן ראוי שיימשך, שאכן ראוי שייכנס למפת הטבות המס ובמסגרת הזאת היא תוכל לבחון גם את הנושא של הגירה שלילית כפי שנאמר כאן, גם את הנושא תכנון פריסה וצמצום פערים בין עיר מעורבת לעיר ששוכנת לידה.

שגית אפיק: זה פחות או יותר ההסבר.

שגית אפיק: הוא נובע בין היתר גם מכך שעדיין הוועדה לא קיבלה תשובות ביחס לפקיעת הוראות השעה ולכן יש כאן גם איזה סוג של ניסיון לכל פחות ביחס לעכו לצמצם את הפגיעה שנוצרה בשל כך.

גיא גולדמן: יש לי הערה אחת בהקשר הזה אדוני.

גיא גולדמן: הוועדה כמובן לא חייבת להקשיב להמלצות גורמי המקצוע בממשלה כשהיא מחוקקת חוקים, זה לא במחלוקת.

גיא גולדמן: גורמי המקצוע בממשלה כבר הביעו את הסתייגויותיהם המקצועיות מהאפקטיביות של ההטבות האלה ולכן לא ברור למה צריך להמשיך לבחון אותן בעתיד ולדווח כאשר כבר עכשיו הצביעו על בעיות בהצעה בהיבט המקצועי שלה.

שגית אפיק: לא הבנתי.

יצחק פינדרוס: אני יכול לענות לך על מה ששאלת עכשיו.

יצחק פינדרוס: היא תענה לך ברמה המקצועית אבל אני אענה לך ברמה הציבורית, כאיש ציבור.

קטי קטרין שטרית: אני מציעה שנגיע להצבעה.

יצחק פינדרוס: אני רוצה להתייחס ברמה הציבורית.

יצחק פינדרוס: העלתה חברת הכנסת מיכל שיר הצעה מאוד מאוד פשוטה.

יצחק פינדרוס: הבעיה זועקת לשמים.

יצחק פינדרוס: יש לך שני ישובים, אחד ליד השני, האחד יורד והשני עולה.

יצחק פינדרוס: אם היית בא היום ואומר שבחנתם את האפקטיביות וביטלת את נהריה, לצורך העניין, הייתי אומר שאני שומע את מה שאתה אומר.

יצחק פינדרוס: הממשלה בחנה וביטלתם את נהריה.

יצחק פינדרוס: היינו מקיימים על זה דיון.

יצחק פינדרוס: אני לא יודע אם היינו אומרים כן או לא אבל היינו מקיימים דיון.

יצחק פינדרוס: אתה אומר שהעוול שנוצר יישאר, ולמה.

יצחק פינדרוס: כי אנחנו בכלל בודקים את האפקטיביות של זה.

יצחק פינדרוס: לכן אנחנו אומרים בהוראת שעה, תנו את זה לשנתיים, תבחנו את המשמעויות משני הצדדים.

יצחק פינדרוס: יכול להיות שתגיעו למסקנה שצריך לתת.

מיכל שיר סגמן: המשמעות כרגע היא שעכו חזרה 30 שנים אחורה.

יצחק פינדרוס: אני אומר שמותר לדון אבל אני אומר ברמה הציבורית שזה ההיגיון.

קטי קטרין שטרית: אני אומרת שניגש להצבה.

לירון נעים: בוקר טוב אדוני.

לירון נעים: אני אתייחס מאוד בקצרה להצעה המתוקנת.

לירון נעים: הצעה תוקנה כך שכרגע בעצם נקבע קריטריון חדש של ישוב מעורב.

לירון נעים: הקריטריון הזה הוא קריטריון כללי ושקוף אבל מצד שני הוא קריטריון שלא הוצגה בפנינו ההצדקה לו, גם לא בדיונים הקודמים.

לירון נעים: לכן כל עוד לא מוצגת הצדקה לקריטריון הזה, התוצאה עלולה להיות שאנחנו בעצם מיטיבים עם ישובים מעורבים, נותנים להם הטבת מס נוספת למרות שלא הוכח שהם זקוקים להטבה הזאת.

לירון נעים: כל עוד לא מצביעים על צורך, כל הקריטריונים שהוועדה הזאת קבעה להטבות מס, הם קריטריונים שקשורים לצורך למעמד חברתי כלכלי, לפריפריאליות, לקרבה לגבול.

לירון נעים: כל עוד לא מראים איזשהו צורך עלול להיווצר קושי משפטי אל מול ישובים לא מעורבים.

לירון נעים: הקריטריון הזה נדון כאן לפני שנתיים בדיון שהתקיים כאן ב-16 ביולי 2018 והוועדה סירבה לקבוע את הקריטריון הזה.

לירון נעים: היא קבעה שהשיקולים האלה הם שיקולים שמתאימים יותר לעולם של עדיפות לאומית.

לירון נעים: לכן אני מציעה שבוועדה תוצג ההצדקה לקריטריון הזה.

לירון נעים: הערה שנייה לגבי השיקולים שמורים לנו לשקול לצורך הארכת הוראת השעה.

לירון נעים: יש כאן שיקולי עדיפות לאומית, שיקולים על פי סעיף קטן (ב).

לירון נעים: אנחנו חושבים ששיקולי עדיפות לאומית, מקומם בחקיקה הייעודית לעדיפות לאומית ולא בהטבות מס.

לירון נעים: זה לא שיקול רלוונטי להארכת הוראת השעה.

לירון נעים: הערה שלישית לגבי הבחינה שהממשלה צריכה לעשות לפי סעיף 2(ב).

לירון נעים: גם כאן נכללו שיקולים שאנחנו לא יודעים למה הם רלוונטיים להטבות מס ובוודאי לא מבינים למה הם רלוונטיים דווקא לישובים מעורבים.

לירון נעים: למשל חוסן כלכלי חברתי, תכנון הפריסה של האוכלוסייה – לא ברור לנו מה זה אומר, צמצום פערים בין ישוב אחד לבין הישובים האחרים בסביבתו ומה הן הטבות הולמות.

לירון נעים: כל הדברים האלה לא ברורים לנו ונראה לי שלגבי שיקולים שלא רלוונטיים לעולם הטבות המס, הוועדה הזו קבעה מה רלוונטי ומה לא.

לירון נעים: הערה אחרונה לגבי הנוסח.

לירון נעים: בכל הטבות המס הנוספות שקבועות בסעיף 11(ב)(3)(א) ואילך מופיעה התיבה "מי שהיה במשך כל שנת המס תושב בישוב וכולי".

שגית אפיק: זה צריך להיות "מי שהיה במשך כל שנת המס".

שגית אפיק: זה ייכנס.

שגית אפיק: זאת טעות.

לירון נעים: אלה הערותיי.

גיא גולדמן: אדוני, רק לומר את העלות התקציבית.

שגית אפיק: אני אקריא את הנוסח ואז תגיד עלות תקציבית.

שגית אפיק: בפקודת מס הכנסה, בסעיף 11 –

שגית אפיק: ""ישוב עירוני מעורב" - עירייה או מועצה מקומית, למעט מועצה אזורית ששיעור תושביה היהודים – אני מתקנת ממה שמופיע לכם – בין 50 אחוזים ל-80 אחוזים וכל תושביה לפי פרסומי הלשכה המרכזית לסטטיסטיקה".

שגית אפיק: גיא, אתה רוצה לומר עלות תקציבית?

גיא גולדמן: עלות תקציבית, 92 מיליון שקלים.

מיכל שיר סגמן: שנתית?

מיכל שיר סגמן: מה פתאום?

מיכל שיר סגמן: מאיפה אתה מביא את המספרים האלה?

מיכל שיר סגמן: מדובר בעלות תקציבית של שמונה מיליון שקלים.

יצחק פינדרוס: לאור הניסיון שלנו מהדיון הקודם, לא נפתח את זה לדיון.

יצחק פינדרוס: שמענו.

שגית אפיק: בסעיף קטן (ב)(3א) אחרי פסקת משנה (ג) יבוא (ד): "(ד) מי שהיה במשך כל שנת המס תושב בישוב מוטב שהוא ישוב עירוני מעורב, ייווסף לזיכוי ממס שהוא זכאי לו לפי פסקאות (1) עד (3), לפי העניין, שיעור של חמישה אחוזים הכנסתו החייבת מיגיעה אישית ולתקרת ההכנסה ייווסף סכום נוסף על הסכום הקבוע בפסקאות (1) עד (3) לפי העניין, של 72,000 שקלים חדשים ובלבד שסך שיעור הזיכוי ממס לתושב בישוב מוטב שהוא ישוב עירוני מעורב לפי חוק זה, לא יעלה על 12 אחוזים מהכנסתו החייבת מיגיעה אישית.

שגית אפיק: הוראות פסקת משנה זו וההגדרה "ישוב עירוני מעורב" יחולו בתקופה שמיום 17 ביוני 2020 ועד יום 31 בדצמבר 2022.

שגית אפיק: שר האוצר, באישור ועדת הכספים של הכנסת, רשאי בצו להאריך את התקופה האמורה בסעיף 11(ב)(3א)(ד) לפקודת מס הכנסה כנוסחו בחוק זה, כך שתחול לגבי שנות מס נוספות משיקולים דמוגרפיים, חברתיים, כלכליים, משיקולים של עדיפות לאומית וכן משיקולים נוספים שמצאה הממשלה כאמור בסעיף קטן (ב).

יצחק פינדרוס: סיימנו את ההקראה.

מיקי לוי: אדוני, יש לוועדה אישור להמשיך בעבודתה.

יצחק פינדרוס: כן.

יצחק פינדרוס: קיבלנו אישור עד 11:15.

גיא גולדמן: עלות 93 מיליון שקלים.

גיא גולדמן: למיטב הבנתי זה צריך לחזור לוועדת שרים.

מיכל שיר סגמן: אתה מבין שאין מספיק תושבים בעכו למספרים שאתה אומר.

מיכל שיר סגמן: אין תושבים בעיר בשביל הסכומים עליהם הוא מדבר.

יצחק פינדרוס: הבנו.

יצחק פינדרוס: כל אחד אמר את עמדתו.

יצחק פינדרוס: נעבור להצבעה.

גיא גולדמן: חוץ מעכו, יש ישובים רבים שנכנסים.

מיכל שיר סגמן: כמו מי?

גיא גולדמן: הזמן קצר.

גיא גולדמן: רוב ההסתייגויות עלו בפעם הקודמת לרבות זה שההצעה מיטיבה עם בעלי הכנסות גבוהות ולדעתי יעלו גם אחרי קריאה ראשונה.

יצחק פינדרוס: מי בעד הצעה כפי שהקריאה היועצת המשפטית עם התיקונים?

יצחק פינדרוס: מי נגד?

יצחק פינדרוס: מי נמנע?

יצחק פינדרוס: אושר

יצחק פינדרוס: הצעת החוק אושרה פה אחד.

גיא גולדמן: כמובן העלות התקציבית, מגבלות חוק יסודות התקציב.

יצחק פינדרוס: תודה רבה.

יצחק פינדרוס: אם נקבל אישור, נכנס היום שוב את הוועדה.

יצחק פינדרוס: אם לא, לא נכנס אותה.